**ZMEU**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ZMEU

Copil fiind am înălţat un zmeu,

Cu greu îl mai zăream de pe Pământ,

Uşor, îl agăţasem doar de vânt

Şi am crezut că va zbura mereu

Pe aripi din hârtie foşnitoare

Şi două rândunele desenate

Cu tuşul luat din gânduri vinovate,

Un zmeu zburând furiş din floare-n floare.

Copil fiind simţeam cum zboru-i dulce

De flutur eşti cu aripi colorate,

Habar n-aveam ce trecatoare-s toate

Şi-o clipă doar ce poate a-ţi aduce!

Roiau albinele să strângă miere

Cărând mereu recoltă către stup,

De ce să car şi spatele să-mi rup

În loc să caut propria mea plăcere

În zborul unui zmeu frumos pictat?

Trecut-au ani cu grabă nepermisă

Ce nu încap în vreo istorie scrisă.

Sunt Doamne, în păcate, prea bogat!

Şi trântor să fi fost lângă albine

În amintiri cioplite cu aldine,

Iubirea mea, nu m-aş fi rupt de tine!